|  |  |
| --- | --- |
| **ROKODELSKA PANOGA** | **Veziljstvo** |
| **POVZETEK**  |
| Vezenje je zelo razširjena rokodelska dejavnost. Nekatere vezilje so avtorice celotnega procesa, od predloge do končnega izdelka, druge pa uporabljajo že natisnjene vzorce na platneni osnovi ali na papirju, ki jih s tehniko luknjanja prenesejo na blago. Na Slovenskem se uporabljajo različne tehnike vezenja. Vezenje je danes pogosta oblika dopolnilnega zaslužka in zelo priljubljeno ročno delo. |
| **OPIS PANOGE**  |
| Izdelovanje vezenin ali vezenje je rokodelska dejavnost ročnega krašenja osnove iz tkanine, polsti, usnja ali drugih materialov z iglo in vezilno nitjo. Vezenje je bilo na Slovenskem izpričano že v poznem srednjem veku. Sprva je bila vezenina zaradi dragocenih in redkih materialov dosegljiva le višjemu sloju. Bila je statusni simbol, ki so ga uporabljali cerkveni in posvetni vladarji. Najprej so vezli v samostanih, krojaških in vezilskih cehih in v nekaterih gradovih. V 17. in 18. stol. se je vezenje razširilo na ostalo prebivalstvo, najprej na plemstvo in meščanstvo, nato pa tudi na premožen in manj imovit kmečki sloj. V 19. stol. je vpeljava industrijskih barvitih in vzorčastih tkanin povzročila, da je pomen vezenin upadel. Znanje osnov ročnega vezenja je bilo od druge polovice 19. stol. del obveznega šolanja, od leta 1888 so se vezilje izobraževale na strokovnih veziljskih šolah. Vezenje je bilo v preteklosti poklic, a hkrati tudi način preživljanja prostega časa. Ženske so z vezenino okrasile in bogatile tekstil, ki je bil del bale, tj. tekstil, ki so ga ženske pripravljale v času deklištva za svoj nov dom, predvsem prti in posteljno perilo. Prejšnje stoletje je bilo na Gorenjskem zaznamovano tudi z vzpostavitvijo izdelovalnice strojnih vezenin na Bledu, saj je to postal priljubljen tekstilni okras. Po drugi svetovni vojni je učenje (ročnega) vezenja v okviru osnovnošolskega izobraževanja zamiralo, vnovičen vzpon pa doživlja od 90. let 20. stol.Vezle so predvsem ženske – z volneno, bombažno, laneno ali svileno in celo kovinsko nitjo. Dandanes vezilje vezejo tudi s sintetičnimi ali metaliziranimi nitmi. Nekatere poustvarjajo stare krasilne vzorce, ki jih najdejo v muzejskih zbirkah, ohranjenih oblačilih in drugem tekstilu. Še zdaj se ročno vezeni izdelki ne morejo primerjati s strojno vezenimi. Izurjene vezilje lahko vezejo zase ali pa svoje izdelke prodajajo in izdelujejo po naročilu. Danes se ročno veze predvsem praznične prte in prtiče, okrasne prevleke za vzglavnike, cerkvene prte in drugo tekstilno opremo, mašne plašče, detajle poustvarjenih historičnih kostumov in seveda folklorne kostume. Pri izdelavi folklornih preoblek so uporabljene posebne, večinoma enobarvne vezenine: zlate, črne in bele. Poleg enobarvnih je pri t. i. narodni vezenini pogost tudi dvobarven modro-rdeč vzorec.V glavnem na Slovenskem ločimo dve tehniki vezenja. Prva je vezenje ponarisku oziroma risani predlogi. Motive vezilje ročno prenesejo (prerišejo) na lice vezilne osnove, kjer ga s pomočjo igle z nitjo izvezejo z uporabo različnih vbodov skozi tkanino. Vbodi so lahko stebelni, zančni, verižni ter številne druge specifične izpeljave. Nit je lahko tudi kako drugače zazankana, kar končni vezenini daje še bolj reliefni učinek, ali pa je dopolnjena s kroglicami in drugimi okrasnimi nitmi. Druga tehnika je vezenje po štetih nitih, kjer se vzorec veze s križnimi vbodi, tkaničenjem, gobelinskimi vbodi ipd. Primerna je za grobo ali redko tekstilno strukturo, saj se pri izdelavi prešteva niti osnovne tkanine.Dandanes so značilne tudi različne oblike vezenja po predlogah, ki pa se pogosto, tako po obliki kot uporabi barv, močno odmikajo od tradicionalnih načinov vezenja iz bogastva slovenske dediščine. Pogosto se vpeljujejo novi načini vezenja, ki izvirajo iz drugih tradicij (npr. švicarski, italijanski, perzijski in mnogi drugi vbodi, ki jih je popisala mojstrica Marija Šolar). Del sodobnega vezenja je tudi izdelava replik starih vezenin in sodobna interpretacija dediščine. Pri slednji vezilje uporabljajo le nekatere elemente ornamentov in jih sestavljajo v nove motive.Obstajajo tudi sodobnejše oblike vezenja, ki se ne naslanjajo na izraznost vezilske (obrtne) dediščine. Pogosto pa sodobnim veziljam primanjkuje ustreznega likovnega ali oblikovalskega znanja, da bi izdelke lahko šteli med vrhunske vezenine. Pojavljajo se tudi avtorski pristopi: »slikanje z vezenino« in ustvarjanje novih motivov in kompozicij. V vsakem primeru je ročna vezenina vedno unikaten okras. Vezilje svoje znanje ohranjajo iz roda v rod in s prirejanjem rokodelskih tečajev in delavnic vezenja, ki se jih udeležuje generacijsko pisana populacija žensk.  |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | V principu gre za obvladanje različnih vbodov z nitjo na tekstilni osnovi. Za risanje vzorcev je potrebna likovna nadarjenost za kompozicijo; za izpeljavo pa natančnost in vztrajnost, poznavanje materialov, različnih vezenin glede na zgodovinska obdobja. Posebej morajo biti na izpeljavo pozorne vezilje, ki poustvarjajo vezenino na pripadnostnih kostumih.Znanje se prenaša po vajeniškem modelu, na strokovno mentoriranih rokodelskih tečajih, strokovna (teoretična) predavanja in seminarje pa prirejajo tudi folklorna društva in drugi deležniki, ki se ukvarjajo s poustvarjanjem oblačilne kulture iz preteklosti. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Rokodelska dejavnost je vpisana v Register nesnovne kulturne dediščine, in sicer pod dvema nazivoma: »vezenje po narisku« in »vezenje po štetih nitih«. Pri tem so bile evidentirane tudi posamezne nosilke, ki sodelujejo s strokovnjaki na področju oblačilne dediščine. V Sloveniji deluje še več drugih odličnih vezilj. |
| **Vidik identitete in prepoznavnosti**  | Vezilje niso posebej povezane znotraj rokodelske dejavnosti, nekatere so članice sekcije za domačo in umetnostno obrt pri OZS ali njenih območnih enotah. Izjema so vezilje, ki vezejo v prostem času in ne v profesionalne namene; te se po več krajih v Sloveniji tedensko srečujejo, skupaj vezejo in se med seboj učijo ter preživljajo ustvarjalni čas. |
| **Vidik družbenega in gospodarskega napredka** | Strojno vezenje je po zaprtju delavnice strojnih vezenin na Bledu upadlo. Izjema so manjše delavnice, ki vezejo logotipe, grbe ipd. Pri ročnem vezenju pa se še vedno uporablja »star« postopek, pri katerem je glavna sestavina vbod. Vezenje je dolgotrajen proces, zato lahko kot táko ozavešča o vidiku trajnosti, ki je v tekstilni industriji, enem od glavnih onesnaževalcev okolja, vse bolj pomemben. Z ustrezno izvedenim ročnim vezenjem lahko dosežemo lepo in unikatno tekstilno okrasje in s tem ohranjamo visoko raven rokodelskega znanja. |
| **Vidik učinkov na medgeneracijsko povezovanje in vseživljenjsko učenje** | Vidik medgeneracijskega povezovanja je pri vezenju zelo pomemben, saj so ženske vpete v skupine, ki se redno sestajajo in vezejo. Prav tako je vezenje v sodobnosti znova v porastu pri mlajši generaciji, zato v primeru dobrega vodenja in prepoznavanja priložnosti s strani šol ali drugih družbenih organizacij vodi k boljši medgeneracijski povezanosti. |
| **Vidik učinkov na turizem**  | Dejavnost je posredno vpeta v turistično ponudbo. Nekatere vezilje se udeležujejo tudi tekmovanj za najlepše pokrivalo na prireditvi Dnevi narodnih noš in oblačilne kulture, zato so vezilje lahko bolje prepoznane. K prepoznavnosti vpliva tudi sodobno ročno vezenje, ki išče drugačno izraznost in je lahko del ponudbe turističnih spominkov. |
| **Viri in literatura** | Angelos Baš, ur., Slovenski etnološki leksikon, Mladinska knjiga, 2004.Janez Bogataj, Mojstrovine Slovenije: Srečanja s sodobnimi rokodelci, Rokus, 1999.Janez Bogataj, Sto srečanj z dediščino na Slovenskem, Prešernova družba, Ljubljana, 1992. Marija Šolar, Umetnost vezenja, KUD Sejalec, Zgornja Besnica, 2022.Register nesnovne kulturne dediščine, Vezenje po štetih nitih, Stane Sajovic, <https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00104.pdf> Register za nesnovno kulturno dediščino, Vezenje po narisku, Gregor Meglič, <https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00105.pdf> Sonja Porenta, Tončka v svečani preobleki: Žlahtnosti zlatih, črnih in belih vezenin, KUD JaReM, Občina Medvode, 2022. |